Nene verdedig Gigaba se begroting | Netwerk24
Deur Francois Williams 15 Maart 2018 12:46
Die jongste begroting is uiters gunstig vir die armes, anders as wat kritici beweer, sê Nhlanhla Nene, minister van finansies.
Hy het Donderdag in die parlement deelgeneem aan die debat oor die wetsontwerp oor die verdeling van inkomste, die roetine-wetgewing wat jaarliks goedgekeur moet word om die nasionale begroting regskrag te gee.
Nene het die begroting wat onder toesig van sy voorganger, Malusi Gigaba, opgestel is, verdedig en verduidelik hoe die skuif van toekennings van stedelike munisipaliteite na landelike gebiede tot voordeel van die armes is.
Hy gee toe moeilike besluite moes geneem word, soos die verkleining van toekennings aan provinsies. "Al moes ons die groei in van ons bestedingsprogramme inkort, belê die regering steeds groot bedrae geld in die land."
Nene het beklemtoon munisipaliteite met goeie oudits sal gehelp word om meer geld te leen.
Die uiteindelike impak van die inkomsteverdeling sal egter afhang van hoe munisipaliteite, provinsiale owerhede en staatsdepartemente hul begrotings bestuur, het Nene gewaarsku.
Die DA se hoofsweep, John Steenhuisen, het ná die debat gesê die DA aanvaar nie die uitslag van die oop stemming oor die tweede lesing van die wetsontwerp nie. Baleka Mbete, speaker van die Nasionale Vergadering, het toe beslis 'n elektroniese stemproses sal gevolg word. Die tweede lesing van die wetsontwerp is met 207 stemme aanvaar, met 19 stemme daarteen gekant en twee wat buite stemming gebly het.
* Nomvula Mokonyane, minister van kommunikasie, het Donderdagoggend op 'n mediakonferensie ná die vorige dag se kabinetsvergadering die indruk geskep dat Nene landuit is en daarom kon spesifieke finansiële kwessies nie op die kabinetsvergadering bespreek word nie.
Dit blyk egter Nene het oornag teruggekeer na Suid-Afrika, betyds vir die debat oor die wetsontwerp oor die verdeling van inkomste.